Tillidsmand i BAT: Tilliden er genoprettet – Nyheder fra Bornholm » Bornholms Tidende
8. AUG 2019 13. aug 2019 • 12:22 AF
Tillidsmand i BAT: Tilliden er genoprettet
– Jeg er helt sikker på, at det bliver bedre, og at vi i fremtiden vil have en god dialog med ledelsen, lyder det fra BAT-chaufførernes tillidsmand, Ramon Kornbro, efter at chaufførerne onsdag aften genoptog arbejdet.
De problemer, som udløste arbejdsnedlæggelsen onsdag, er ifølge Ramon Kornbro blevet løst, og der er blevet indgået en aftale mellem chaufførerne og BAT’s ledelse, som han forventer vil forebygge tilsvarende situationer i fremtiden.
– Vi bliver igen inddraget i vagtplanlægningen, så vi er sikre på, at der bliver lavet nogle fornuftige vagtplaner, der hænger sammen, siger han til Bornholms Tidende og fortæller videre, at den skurvogn, som BAT’s ledelse havde opstillet som pause- og frokoststue på busterminalen i Rønne, også bliver fjernet.
– Vi har fået genindført gå-tid, så vi kan spise frokost og holde pauser i remisen på Munch Petersens Vej, uden at det skal tage tid fra vores pauser, forklarer Ramon Kornbro.
Modsat de aftaler, der blev indgået efter BAT-chaufførernes strejke sidste år, er de aftaler, der er blevet indgået onsdag eftermiddag nedfældet på skrift, og det er Ramon Kornbro glad for.
– Så bliver der forhåbentlig ikke diskussion om, hvad det er, vi har aftalt, siger han.
Seks ugers mellemperiode
At de chauffører, som skal køre efter vinterkøreplanen, der træder i kraft på mandag, endnu ikke har fået deres vagtplaner og derfor ikke ved, hvor og hvornår de skal møde på arbejde, anser Ramon Kornbro i lyset af den indgåede aftale, som et mindre problem.
– Det løser vi i løbet af de næste par dage. Det vigtige er, at vi nu har en aftale, der sikrer, at vi har indflydelse på vagtplanlægningen.
I praksis kommer det, ifølge Bjarne Freund-Poulsen, som er centerchef for Ejendomme og Drift i Bornholms Regionskommune, til at foregå ved, at chaufførerne de næste seks uger kører efter de vagtplaner, der foreligger nu, og imens bliver der udarbejdet nye vagtplaner i samarbejde med chaufførerne.
Går ikke i arbejdsretten
Ligesom det var tilfældet ved konflikten i 2018, er de manglende vagtplaner formelt set et overenskomstbrud fra BAT’s side.
Det udløste dengang, at BAT endte med at betale en bod på 10.000 kroner til chaufførernes klubkasse.
Det kommer imidlertid ikke til at ske denne gang, for ifølge Ramon Kornbro har chaufførerne nu så meget tillid til den aftale, der er indgået med BAT’s ledelse og med Bjarne Freund-Poulsen, at man fra chaufførernes side ikke ønsker at forfølge overenskomstbruddet i det arbejdsretslige system.
Også Bjarne Freund-Poulsen er fortrøstningsfuld i forhold til det fremtidige samarbejde med chaufførerne.
– Jeg blev rigtig ked af det over arbejdsnedlæggelsen i går, og jeg følte, at vi, efter at det var gået den rigtige vej i det seneste halve år, blev slået tilbage til start, men med den aftale, der ligger nu, er jeg sikker på, at vi har et godt grundlag for at genetablere den tillid, som er nødvendig for et godt samarbejde, og jeg vil personligt være inde over og sikre, at det foregår i god dialog med chaufførerne, og at der bliver kommunikeret ordentligt, forsikrer han.
Politikere troede at problemerne i BAT var ved at blive løst
6. DEC 2019 6. dec 2019 • 14:15
6. DEC 2019 6. dec 2019 • 13:48
6. DEC 2019 6. dec 2019 • 13:02 • • FOR ABONNENTER
6. DEC 2019 6. dec 2019 • 11:53 • • FOR ABONNENTER
6. DEC 2019 6. dec 2019 • 10:55